ফুটবল বিশ্বকাপের সময়ে টিভির সামনে থেকে নড়ত না প্রিয়া ঘোষ। মাঠঘাটে ফুটবল খেলা হচ্ছে দেখলেই দাঁড়িয়ে পড়ত সে। ভাবত, কোনও দিন এ ভাবেই বল পায়ে মাঠ দাপাবে সে-ও। সোমবার নতুন হলুদ-সবুজ জার্সি গায়ে সেই স্বপ্নপূরণের মুহূর্তে তাই অর্ধেক যুদ্ধজয়ের হাসি যৌনকর্মীর সন্তান প্রিয়ার চোখমুখে। কাদাভরা দর্জিপাড়া পার্কে দাঁড়িয়ে মেসিভক্ত এই কিশোরী বলছে, ‘‘দারিদ্রের কারণে লেখাপড়া ছাড়তে বাধ্য হয়েছি। কিন্তু ফুটবল ছাড়তে চাই না।’’